정조 17년 · 목
弼秉從縣道上疏略曰臣周歲居官一無施措邊情則莫聞民隱則不察觸事僨誤居常愧懼乃者左水使臣姜膺煥以營府軍丁事有所狀聞而一邑之內人口之總數軍額之多寡刊刪之方略分屬之便宜別出意見論理狀請四件成册兼報備局曰嚴加定式曰長久之策此皆堅請施行之意也而封啓甚秘茫未聞知纔因本道觀察使謄報行關始乃得知其梗槪噫臣之迷闇昏聵不能事事固宜帥臣之不使臣與聞也月前以數三條件行關後錄有若指揮者然結辭曰如是無妨云而臣府軍兵調點武士都試事務多端未及回報狀聞一款全然不知了事之後以如是當如是不當略有枚報矣今於巡關之後求見啓本與成册與臣所見何其大相徑庭也今此狀請事係一邑大更張大變通而臣方忝在守土之官所當另加商確務歸停當終若不合則各以所見論報巡營可也帥臣則雖狀聞亦可也十里營府往復何難而秘之諱之有若臨陣對敵不漏神機臣府之於水營陸城海船互相掎角戰具守備各自節制特以營府衙門之高下有上下官之別官制則上官下官雖曰懸絕軍政則陸軍水軍無不取辦帥臣之將一府軍民獨自裁斷初不謀及於地方之官者抑何故也以其不相爲謀也故見聞各異名實相左此臣所以不得不條列而明辨也臣府地方本狹人民甚少戶爲七千丁不滿萬而營府鎭浦聯絡其中勢若碁置故二千餘戶皆屬營鎭本府所管未滿五千以邊門獨鎭其所設置略倣營制而團束之軍不盈三千防禦之方未免疏漏每念要衝之地實有單弱之憂今帥臣之論曰牙兵可罷也城守可減也軍校可蠲也欲以屢百年辛勤設施之軍制一朝變革之無難甚非所以爲長策也至於本府八面分掌之說大可驚怪臣府背山臨海海面爲四而舟楫漁鹽業民居之山面爲四而土地磽确士農居之分屬之計自外驟看則有似方便就裏細究則利害所關利在於營鎭之屬而害及於本府之民海面山面俱爲不便帥臣自以爲業民息肩之方而臣則以爲不見息肩之效反招疾首之怨也海面之民以防軍而爲櫓軍則防軍不過一疋之役而櫓軍有舟師之役葛什船米掘港操舟皆是苦役也其外各色盡化爲營鎭之軍則本府之恃海面如人物之數手指之使釜倉之穀累萬倭館之需旁午其所運用專仗此輩不拘名色若使陸民奔走而接應則必致困頓顚躓官民俱病而勢將仍用海民二官主一府一民事二官民何以勘命海民從此疲矣且海面之關係本府如彼而今若屬之水營爲其手下軍兵本府莫敢誰何營門專爲主管則以陸四面蕞爾之民爲通八面共公之役非但偏重之可悶本府將有中分不支之歎譬如偏枯之病終有全身之慮此實本府存亡所關而將至於莫可收拾之境此臣所以先事瞿瞿繞壁而長歎者也以已往事言之賊路之先犯者本府而邊臣死之帥臣則未放一船棄城奔歸本府所處緊重何如而軍伍則減之人民則分之任其凋殘撤其藩離誰知除弊之計及爲占勝之便而帥臣長慮或未到於重邊府之義耶臣竊訝之且狡倭之所營攝在於本府而不在於水營以鎭鑰之地成破敗之局臣恐深遠之慮不但軍丁疊役之比也以山面論之則平民少而儒品多先定之軍不下三四千而又以海四面許多之額添數換定則非但雪上加霜雖戶簽而人疤未足以克其半數況許多鄕儒之類分豈可猝然盡驅爲行伍之軍乎冒稱冒錄之類年年査櫛塡代逃故則餘存幾何設有幸免而閒遊者不過若于而如滄海之一粟豈可以此盡克新添之名色乎水營狀聞之說今始傳播擧懷荷戈之憂先爲避地之計人情大駭愁歎盈途偪近鄰館此非細故大抵邊禦之策莫如鎭安鎭安之策莫如收拾人心此尹鐸所以減其戶數專意保障也以今民情見之若眞如帥臣之言則豈不與尹鐸相反也哉且八路之營府同處何限而未聞以至少之局分民分累各自爲政如今之計者也今夫計口計總有餘不足似或相當陸歸於陸水歸於水言亦近理而今此帥臣之論亦膠柱而鼓瑟也括戶之法最難行之此古今之通患也況計口之政乎編戶殘氓未有定居人口贏縮實無常數而式年籍法無論實否以見存之數執總成案則一二年之間來去之戶生死之口何可以對對相符也今以壬子式家坐數爲準雜頉强爲還實口數只擧大綱以有定限之軍丁比難定數之人總曰陸爲某數水爲某數量此較彼但欲相方此理之必不然者況昨年今年饑饉癘疫死亡又且幾許以坊里攵報觀之過千遠矣其間生聚果能足償其數耶臣實未曉也凡人之情安於故常本府居陸者之水役居水者之陸役不甚懸遠遠則數十里近則七八里而非若山郡海郡之遼絕也今若以水陸之役一幷換定則一邑騷屑怨讟朋興而任使之際夤緣爲奸言便者吏校也受害者軍民也陸水之間無甚近遠而換易之弊又當如何此所以言之甚易行之甚難況且帥臣之計總以臣府實總較之則太不相合而其所分排有若執契而順數若是容易則前後守土之臣何苦而不爲釐革致煩於朝廷之上而有移送防軍之請也臣亦以爲防軍不移則萊民不聊而他餘牽補徒涉苟且內地猶不可行況待變之地乎前此府使臣柳戇以此疏請歸後筵達特蒙許施之命而事係難便寢而不行萊民抑鬱每聞廟堂行會事關兵政則齊會官門輒問決末臣到之後非止一再人情亦大可見矣臣謂本府之制一如灣府使無收布之軍則人皆一役士皆自奮伏願聖明勿以移疾爲慮嚴降處分臣不憚煩屑瀆擾天聽謹具別單以備乙覽焉○別單一牙兵別隊幷七百二十三名水營論列中此是八道監營所有而本府私自別設以爲親隨只存三哨其餘減下云而本府牙兵之設置雖未知在於何時以順治戊戌增額狀啓觀之則其設當在於設府之初而與束伍一體操鍊者非親隨乃團束今不可減數一守城軍官四百人水營論列中定額爲二百人則加數二百人減下云而本府守城軍官當初設置以四百人定額矣乾隆乙丑減二百而戊寅年府使臣趙曮以堞多軍少報于巡營復四百之數而以本府乙丑定額帶率軍官二百人劃付蓋本府城堞爲八百十三垜而每當城操之時一面擺列猶爲不足矣水營城堞爲三百六十垜而城丁軍五百名庚子始爲創設而始則以本營將校子枝設置矣末乃以閑丁充數至及於梁蔚三邑而本府二百復設之數卽帶率軍官非閑丁則水營之減其數送於軍役云者未諳本府定制而然第水營城堞三百六十垜而所減猶爲一垜一人本府以八百之垜而欲存二百人是不可知一別武士二百人水營論列中名爲親隨參操而別軍官牙兵作隊等軍無非親隨則子壁之軍太過減其將領移用於城操云而本府操鍊時牙兵爲對敵元軍所謂攔後親兵卽此二百與吏奴作隊而已親兵太過之論似未詳本府軍制而每當城操之時別將百總率其軍官擺列城頭爲一面城將則將領不可減下雖無移用之論已爲城操之軍一別軍官二百四十五人水營論列中此是本府親隨則不可多設以一百人定額其餘減下云而戊寅年以乙丑定額帶率軍官二百劃送守城以本府出身及曾經把百總哨官之類名爲別軍官使之親隨永爲定式此皆不可爲軍役者水營減下充軍之論未詳本府定制而然一別騎衛三百人水營論列中一百五十人以營府鎭校屬從願兼差不立馬不赴操只使之赴試云而本府別騎衛康煕丁酉依關西別武士北關親騎衛例啓下創設又設都試居首者沒技者直赴殿試之次直赴會試此特出於朝家重邊門激武士之意也而灣府亦有此名耳其制則抄其地處稍優而有技藝者應募充額每年兩次付標於兵曹及監兵營而操鍊時備裝騎馬別成一陣則本府之所恃者別騎衛也不騎馬不赴操有非設試之本意豈可以舟師校屬兼差而充額以致水陸之俱不成隊乎大典通編中各鎭將校抄選者似指各鎭將校中有才藝則同爲抄選之謂也固非不馬不操而只使赴試之意也此蓋營鎭校屬徒欲編名決科之計實是行不得之政一旗知彀官四人旗牌官六十二人水營論列中數甚夥多二十八人減下云而此是軍中執事者操鍊之時各有所掌不可闕一有難減下一各廳標下軍一百六十七名水營論列中數甚夥多一百十一名減下云而標下軍卽旗幟吹鼓手之名也別騎衛廳標下軍八十六名此是兵曹及監兵營付標之軍與元軍無異則不當減數別武士廳及守城廳各成一陣俱有號令旗鼓則標下軍亦不可不備而至於軍官廳標下軍十名置之不緊故今番釐正已爲汰定一各廳伺候四十四名水營論列中此皆自願入屬者兼定牙兵云而伺候卽各該將領之隨率牙兵卽編伍之正軍當其操鍊之時以一人之身何可兼隨率與編伍乎然乙丑定額旣是十八名則加數二十五名事涉過多今番査正亦已汰定一各色保人六百十八名水營論列中此是各邑所無乙丑舊額定以私賤則近來良丁募入後必有弊永爲減下云而別騎衛保人二百三十名自朝家定給良軍以資軍裝者也不可減下而其餘各保則本府私賤多歸於束伍牙兵無路充額有其名而無其實間有良丁之募入者故今番査正時已爲汰定於軍伍有闕之代減下一款今無可論一朔膳進上軍二百九十五名水營論列中責納物膳旣有價本不必免役兼定櫓軍云而進上軍以潛水採鰒者隨所存抄定故本無定額然沿海有進上各邑通行之規而其所擧行不但勤苦事體自別則不可以他役兼之而況櫓軍乃是沿民偏苦之役今又兼定則其弊難言一校院及鄕所中軍所屬各倉下典各色匠手等小小名色水營論列中有手業有所利者兼定牙兵乙丑定額外加數者一倂減下云而各處所屬之中年增加者今番査正一一括出已盡汰定而至若下典匠手等皆是兼身役者無非束伍牙兵一能櫓軍營鎭浦都數二千七十名中一千二百三十四名在於本府而營鎭浦各自募立此謂舊軍也七百九十六名散在左沿各邑矣己亥年因御史別單以本府防軍相換而自本府代定此謂新軍也名雖舟師初無尺布之受代新舊軍同然而船米改色船索生葛等糜費倍蓰於一疋之軍港口疏鑿行船雜役又在其外偏苦莫甚蓋舊軍則營鎭募立新軍則本府代定營鎭募立之軍常恐有闕本府代定之軍不患充額故營鎭次知吏校輩凡干使役新軍尤偏苦矣統營櫓軍元無地方官代定之法而本府櫓軍或自營鎭募立或自本官定送事甚斑駁庚子年府使臣李文源以新軍依舊軍例營鎭自募之意陳疏論列以事近銷刻未蒙許施故新軍之稱冤至今未已而今若如水營論列舟師全屬海面則新舊櫓軍皆爲海面原役而糜費使役之苦同爲難支之端一營各鎭舟師校卒四千餘名云云者卽各邑散在防布軍之立代者也取考府上防案則某船某番水軍卽指砲手能櫓軍也武學射夫差備卽指營鎭將校之屬也把任末保卽指鎭撫通引使令等名色也是故良役實總凡例條有曰各道水軍各衙門所屬舟師軍受布代立者令本所居民充定而水軍旣已載錄則代立之舟師不當疊錄且此類皆是兼役者不可區別取捨竝不擧論云蓋陸民則難於赴防納布而防番沿民則利於受布自願而代立故舟師校卒之爲募軍不爲元軍者良以此也今忽以四千餘名舟師募軍作爲元軍欲割一府之半則是乃一軍而用二民一名而有二稱也近以境內戰船觀之每船每朔入防軍卒收布分排少不下百餘名而船上立番風高則沙工數三名風和則射砲三四十而已櫓軍初不入防只用於水操而今以沿海居民作爲舟師元軍不用募軍則防軍收布其將歸屬於何處乎然則海面之全屬舟師尤無意義本府元男丁一萬三千九百五十四名內免役五千七百四十四名應役壯男八千二百十名內諸色軍五千六十九名武夫一千二百四十七人官屬二百七十七名幕屬一千二百九十二名倭館所屬二百二名已上本府所屬軍總八千八十七名內四百六十四名今番査正時已爲汰定六百九十六名軍校及名色保軍保率未克額九十四名例兼役實六千八百三十三名營各鎭舟帥校卒四千二百二名都已上一萬二千二百八十九名內八千二百十名上項應役壯男除比不足四千七十九名內二千六十二名前査出疊役實不足七百六十三名批以水使狀啓姑未見之爾疏先下廟堂待狀本上來使之同爲看詳後論理稟處軍總釐正之請旣係邊政則其狀辭自當支繁政院之退送極爲駭然當該承旨令政院捧現告以爲嚴勘之地膺煥狀啓月前到政院而政院以狀辭支繁還下送也○還送承旨林濟遠